Bíró elé áll a füzesabonyi gyilkos
Nyereségvágyból, védekezésre képtelen személy sérelmére elkövetett emberölés miatt vádat emeltek a tavaly nyári, füzesabonyi gyilkosság gyanúsítottja ellen. Ezt közölte a Heves megyei főügyész szerdán.
Egy 21 éves férfi tavaly nyáron, június 16-án a füzesabonyi pályaudvaron ismerkedett meg későbbi áldozatával, aki részegen meghívta őt az otthonába. Megvacsoráztak, aztán a vendéglátó lefeküdt aludni. A vádirat szerint a fiatal férfi azt mondta a rendőröknek, hogy a házigazda félálomban sértő, rasszista megjegyzést tett rá, ezért döntött úgy, hogy meg kell halnia. És ha már végez vele, ki is rabolja. 

Szándékát a legnépszerűbb közösségi oldalon megosztotta egyik ismerősével is. 

A támadás előtt néhány hónappal már erőszakos bűncselekmény elkövetése miatt felfüggesztettre ítélt fiatal 

a konyhában kiválasztott egy rugós kést és azzal nyakon szúrta mélyen alvó áldozatát. 

A férfi a helyszínen meghalt. A támadó átkutatta a szobákat, értékes tárgyakat vett magához, majd elment a lakásból és a hajnali vonattal a városból is. 

A lopott holmik egy részét Budapesten eladta vagy ruhára cserélte. 

A Heves Megyei Főügyészség a letartóztatás alatt álló férfival szemben fegyházbüntetés kiszabását és korábbi, felfüggesztett szabadságvesztésének végrehajtását kérte - tudatta közleményében Szalóki Zoltán főügyész.
vádemelés Itthon Nyereségvágyból, védekezésre képtelen személy sérelmére elkövetett emberölés